*(Anaingia CHIZI. Anaimba na kupiga marimba. Anacheza hapa na pale katika wimbo. Maneno mengine anasema bila kuimba.)*

CHIZI: Chizi mie chizi mie

Sikizeni langu rimba

Rimba nimelitengeza

Kwa mikono yangu hii

Sikilizeni na sauti

Kama ndege wa nyikani

Lakini moja sitaki

Msinitazame usoni

Mama yangu kanizaa

Sura langu mbaya mbaya

Lakini mwenyewe mama

Kwa hakika ni mzuri

Baba yangu simjui

Mama hataki niambia

Mwenzenu nilijuaje sura langu kuwa mbaya

Siku moja alikuja hapa kwetu kijijini

Mmoja mtu mzungu bali yeye ni mweusi

Nikaliza langu rimba na ngoma kumchezea

Ni karibu ya huku kwetu mgeni kufurahia

Kunitazama usoni upesi akasema *“My god”*

*My god* maana yake mimi chizi sijui

Nilipouliza nikaambiwa maana yake sura

*My god!*

Sura yangu iachane

Tutazame ya Patata

Chizi ninasononeka

Na ya Patata sielewi

Nimeishi siku nyingi

Na mengi nimeyaona

Ugonjwa wa kaputula

Na ule wa magunia

Pia kipindupindu

Vile vita vya mdachi

Na yule nduli Amini

Lakini haya ya Patata

Sijui niite ugonjwa

Labda tuite njaa

Kama hii inayoniuma

Naiona hivi hivi

Njaa kamwe hainiishi

Wananiambia ni mvivu

Lakini si langu kosa

Nilifunzwa kuzurura

Tangu ziwani kwa mama

Tuseme hii ni njaa iliyoingia Patata

Njaa ya kukosa umoja

Kukosa ushirikiano

Kuoneana wivu na uzembe kuzidia

Naona mwanitazama

Kudhania mie chizi

Au kuna pendekezo

La jina kutupatia?

*(Kimya.)*

CHIZI: *(Kwa hadhira.)* Nani ana pendekezo?

Waoneni watu hawa

Hawapendi demokrasia

Nikisema yote mie

Wananiita mie chizi

Chizi mie au nyie?

Ambao macho mwakodoa

Kuwaachia wachache

Wanavyotaka kufanya?

Nawaambia kuna woga

Mahali pote Patata

Ukweli wanaojua

Kimya wanjinyamazia

Au kama chizi hapa

Vicheko wajichekea

Basi kaeni mkicheka

Vurugu zitazidia

Hiyo yenu NGUZO MAMA

Chini itabakia